**คำนำ**

 พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546
และ (ฉบับที่ 2) พ.ศ. 2562 หมวด 3 มาตรา 9 (1),(2) ได้กำหนดให้ส่วนราชการต้องจัดทำแผนปฏิบัติราชการไว้เป็นการล่วงหน้าและแผนปฏิบัติราชการดังกล่าว ต้องมีรายละเอียดของขั้นตอน ระยะเวลาและงบประมาณที่จะต้องใช้ในการดำเนินการของแต่ละขั้นตอน เป้าหมายของภารกิจ ผลสัมฤทธิ์ของภารกิจ และตัวชี้วัดความสำเร็จของภารกิจส่วนราชการ และมาตรา 16 วรรค 2 และ 3 ในแต่ละปีงบประมาณให้ส่วนราชการจัดทำแผนปฏิบัติราชการประจำปี โดยให้ระบุสาระสำคัญเกี่ยวกับนโยบายการปฏิบัติราชการของ
ส่วนราชการ เป้าหมายและผลสัมฤทธิ์ของงาน รวมทั้งประมาณการรายได้และรายจ่าย และทรัพยากรอื่น
ที่จะต้องใช้ เมื่อได้รับความเห็นชอบแผนปฏิบัติราชการแล้ว ให้สำนักงบประมาณ ดำเนินการจัดสรรงบประมาณ เพื่อปฏิบัติงานให้บรรลุผลสำเร็จในแต่ละภารกิจตามแผนปฏิบัติราชการ มาตรา 33 กำหนดให้
ส่วนราชการจัดให้มีการทบทวนภารกิจของตนหรือสมควรที่จะยกเลิก ปรับปรุง หรือเปลี่ยนแปลง
การดำเนินการต่อไปหรือไม่ โดยคำนึงถึงยุทธศาสตร์ชาติ แผนแม่บทภายใต้ยุทธศาสตร์ชาติ
แผนการปฏิรูปประเทศ แผนพัฒนาเศรษฐกิจและสังคมแห่งชาติ นโยบายของคณะรัฐมนตรีที่แถลงต่อรัฐสภา และแผนอื่นที่เกี่ยวข้อง รวมถึงกำลังเงินงบประมาณของประเทศ ความคุ้มค่าของภารกิจ
และสถานการณ์อื่นประกอบกัน และตามมติคณะรัฐมนตรี เมื่อวันที่ 17 ธันวาคม 2567 เห็นชอบ
การปรับปรุงปฏิทินงบประมาณรายจ่ายประจำปีงบประมาณ พ.ศ. 2569 โดยกำหนดให้หน่วยรับงบประมาณจัดทำรายละเอียดคำของบประมาณรายจ่ายประจำปีงบประมาณ พ.ศ. 2569 ที่แสดงวัตถุประสงค์
แผนการปฏิบัติงานและแผนการใช้จ่ายงบประมาณที่สอดคล้องกับแผนปฏิบัติราชการของหน่วยรับงบประมาณ และจัดส่งสำนักงบประมาณเพื่อดำเนินการต่อไป

 สำนักงานปลัดกระทรวงศึกษาธิการ จึงได้จัดทำแผนปฏิบัติราชการประจำปีงบประมาณ พ.ศ. 2569 ของสำนักงานปลัดกระทรวงศึกษาธิการ (ฉบับจัดทำคำของบประมาณรายจ่ายประจำปี)เพื่อให้เป็นไปตามบทบัญญัติของกฎหมายและมติคณะรัฐมนตรีที่กล่าวมาข้างต้น สำหรับใช้เป็นกรอบแนวทางในการปฏิบัติงานและจัดทำคำของบประมาณรายจ่ายประจำปีของสำนักงานปลัดกระทรวงศึกษาธิการ ได้อย่างมีประสิทธิภาพ

 สำนักงานปลัดกระทรวงศึกษาธิการ ขอขอบคุณคณะทำงานทุกท่านที่ให้ความร่วมมือ
ในการจัดทำแผนปฏิบัติราชการประจำปีงบประมาณ พ.ศ. 2569 ของสำนักงานปลัดกระทรวงศึกษาธิการ (ฉบับจัดทำคำของบประมาณรายจ่ายประจำปี) ฉบับนี้ได้สำเร็จลุล่วงตามวัตถุประสงค์

สำนักงานปลัดกระทรวงศึกษาธิการ

สำนักนโยบายและยุทธศาสตร์